<ผู้สนับสนุน> BUSINESS MODEL CANVAS โมเดลที่ช่วยสร้างนวัตกรรม
ทุกคนคงเข้าใจว่า ธุรกิจสำเร็จได้จำเป็นต้องมีนวัตกรรม แต่หลายครั้งหลายคนไม่กล้าสร้างนวัตกรรมเพราะกลัวความล้มเหลว แต่ถ้าเราไม่ทำอะไรเลย ก็อาจจะล้มเหลวอยู่ดี แล้วจะมีวิธีไหนบ้างที่ทำให้เราเริ่มต้นสร้างนวัตกรรมได้อย่างมั่นใจ
11 ก.ค. 2561

<ผู้สนับสนุน>
BUSINESS MODEL CANVAS โมเดลที่ช่วยสร้างนวัตกรรม / โดย ลงทุนแมน
ทุกคนคงเข้าใจว่า ธุรกิจสำเร็จได้จำเป็นต้องมีนวัตกรรม
แต่หลายครั้งหลายคนไม่กล้าสร้างนวัตกรรมเพราะกลัวความล้มเหลว
แต่ถ้าเราไม่ทำอะไรเลย ก็อาจจะล้มเหลวอยู่ดี
แล้วจะมีวิธีไหนบ้างที่ทำให้เราเริ่มต้นสร้างนวัตกรรมได้อย่างมั่นใจ
ถ้าเราอยากมีนวัตกรรมต้องมีการเริ่มต้นที่ดี
การเริ่มต้นที่ดี คือ การมองเห็นภาพธุรกิจให้ครบถ้วน พยายามให้ทีมงานทุกคนมองเห็นภาพธุรกิจ และเป้าหมายธุรกิจให้ตรงกัน หรืออย่างน้อยก็ให้ใกล้เคียงกันมากที่สุด
ที่น่าสนใจคือมีหลายบริษัท เลือกที่จะใช้โมเดล Business Model Canvas ในการสร้างนวัตกรรม
ลงทุนแมนได้ไปร่วมงาน Inno Meetup: Business Model Workshop by Alexander Osterwalder ที่ SCG ได้จัดขึ้นแล้วพบว่าน่าสนใจ
Business Model Canvas นี้จะช่วยสร้างธุรกิจที่มีนวัตกรรมได้อย่างไร?
ลงทุนแมนจะมาเล่าให้ฟัง
จากผลการวิจัยในสหรัฐอเมริกาพบว่า
สินค้าหรือบริหารใหม่ๆ ที่เราเห็นออกสู่ตลาดทุกวี่วัน 72% ของสินค้าหรือบริการเหล่านั้นไม่ประสบความสำเร็จ
มีผู้บริหารเพียง 6% คิดว่านวัตกรรมของบริษัทตัวเองนั้นดีอยู่แล้ว และ
ผู้บริหารมากถึง 74% กลัวว่าจะมีผู้เล่นใหม่ๆ เข้า disrupt ธุรกิจของตัวเอง
ดังนั้นนวัตกรรมของบริษัทจะมีส่วนสำคัญมากในการทำให้บริษัทประสบความสำเร็จได้
ธุรกิจ Startup จึงถือกำเนิดขึ้นมาเป็นจำนวนมากทั้งในไทย และต่างประเทศ
ในต่างประเทศ ยกตัวอย่างที่ สหรัฐอเมริกาเป็นประเทศที่มีสตาร์ทอัพมานานแล้ว
จากข้อมูลสำนักงานสถิติแรงงานสหรัฐอเมริกา ปี 2015 พบว่า บริษัทสตาร์ทอัพทุกๆ 100 บริษัท จะมีเพียงครึ่งเดียวที่สามารถดำเนินธุรกิจให้อยู่รอดมากกว่า 5 ปีได้
ดังนั้นการสร้างนวัตกรรมของบริษัทต่างๆอาจยังมีโมเดลธุรกิจ หรือ Business Model ที่ไม่ดีพอที่จะช่วยให้ธุรกิจประสบความสำเร็จ
แล้วเราจะเริ่มสร้างโมเดลธุรกิจที่ดีได้อย่างไร?
จริงๆแล้วการเริ่มต้นคิดโมเดลธุรกิจบางทีเราก็ไม่จำเป็นต้องเริ่มจากศูนย์
เพราะ เราสามารถใช้โมเดลที่คนทั่วโลกให้การยอมรับแล้ว นั่นก็คือ “The Business Model CANVAS”
Business Model Canvas นี้ถูกคิดค้นโดย Alexander Osterwalder ซึ่งถูกตีพิมพ์เป็นหนังสือไปทั่วโลกแล้วมากกว่า 40 ภาษา
และ SCG ได้เล็งเห็นถึงความสำคัญของการสร้างนวัตกรรมใหม่ๆ ที่จะสามารถนำมาช่วยให้สังคมน่าอยู่ขึ้น รวมไปถึงแนวทางการสร้างธุรกิจใหม่ ให้เติบโตด้วยหลักการอย่างถูกต้อง
SCG จึงได้จัดงานที่มีชื่อว่า “Inno Meetup: Business Model Workshop” ขึ้นมา
โดยงานนี้ใช้หัวข้อว่า How to Design, Test and Manage Great Value Proposition Embedded in Invincible Business Models
ภายในงาน SCG ได้เชิญ Alexander Osterwalder ซึ่งเป็นคนคิดค้น Business Model Canvas มาเป็นวิทยากรในงานนี้
ซึ่งถือว่าเป็นครั้งแรกของ Alex ที่มาเป็นวิทยากรในประเทศไทย
Alex เคยถูกเชิญไปบรรยายเกี่ยวกับโมเดลของเขาที่บริษัทชั้นนำทั่วโลก และยังอีกหลายมหาวิทยาลัยระดับโลก เช่น MIT และ Stanford
Business Model Canvas คืออะไร?
โมเดลนี้ทำให้เราเริ่มต้นคิดธุรกิจให้อย่างมีแบบแผน ขั้นตอนที่ควรจะเป็น และปัจจัยอะไรบ้างที่เราควรคำนึงถึง
ซึ่งโมเดลนี้ แบ่งออกเป็น 9 ส่วน
เพื่อยกตัวอย่างให้เห็นภาพ Alex ได้ยกตัวอย่างธุรกิจที่ทุกคนน่าจะรู้จักกันดีอย่าง รถยนต์ไฟฟ้า Tesla โดยมีหัวข้อต่อไปนี้
1. Value Propositions อะไรคือคุณค่าหรือจุดเด่นของธุรกิจเรา?
ในที่นี้ถ้าเราเป็นเจ้าของบริษัท Tesla สินค้าของเรา คือ รถยนต์ไฟฟ้า Tesla ที่ใช้พลังจากการชาร์จไฟ โดยที่ไม่ต้องเติมน้ำมัน ทำให้การเดินทางมีความคุ้มค่ามากขึ้น
2. Customer Segment กลุ่มลูกค้าของเราคือกลุ่มไหน?
ซึ่งกลุ่มลูกค้าของ Tesla ก็คงจะเป็นกลุ่มผู้ชายที่มีกำลังซื้อสูง เพราะรถยนต์ไฟฟ้า Tesla ในรุ่นแรกๆ จะมีราคาที่สูงกว่ารถยนต์ทั่วไป
3. Customer Relationships การสร้างความสัมพันธ์กับลูกค้าควรเป็นแบบไหน?
โดย Tesla สร้างความสัมพันธ์ด้วยการสอบถามความรู้สึกผู้ใช้งานหลังจากใช้งานรถยนต์ Tesla
4. Channels ช่องทางที่ทำให้ลูกค้าเข้าถึงสินค้าของเรา?
ช่องทางจำหน่ายของ Tesla ก็คือโชว์รูมเพื่อให้พนักงานแนะนำและขายสินค้า ให้กับกลุ่มลูกค้าเป้าหมาย
5. Key Activities เราต้องทำอะไรบ้างที่จะทำให้ธุรกิจของเราดำเนินไปได้?
สิ่งที่ Tesla ต้องทำก็คือการตั้งใจผลิตรถยนต์ไฟฟ้าให้มีคุณภาพที่ดี และมีช่องทางการจัดจำหน่ายที่ครอบคลุมถึงผู้บริโภค
6. Key Partners การหาพาร์ทเนอร์ที่จะมาช่วยหนุนธุรกิจกันและกัน?
บริษัท Tesla มีพาร์ทเนอร์ที่สำคัญ คือ Panasonic ที่มาช่วยพัฒนาแบตเตอรี่ที่ถือว่าเป็นส่วนประกอบสำคัญสำหรับผลิตรถยนต์ไฟฟ้า
7. Key Resource ทรัพยากรอะไรที่ธุรกิจเราต้องมี?
ทรัพยากรที่สำคัญที่สุดของ Tesla ก็คงจะเป็นวิศวกรและพนักงานที่มีความสามารถ นอกเหนือจากนั้นก็คือโรงงานผลิตรถยนต์ และแท่นชาร์จไฟ รวมถึงแบรนด์ของ Tesla เอง
8. Cost Structure ต้นทุนของธุรกิจของเรามีอะไรบ้าง?
ค่าใช้จ่ายของ Tesla ก็จะมีทั้งต้นทุนการผลิตสินค้า การจัดจำหน่าย และ ค่าการตลาดด้วย
9. Revenue Streams รายได้ของธุรกิจของเรามีอะไรบ้าง?
รายได้ของ Tesla จะมาจากการจำหน่ายรถยนต์ ซึ่ง Tesla ก็ควรจะคำนวณให้รายได้จากการจำหน่ายรถยนต์มีมากกว่าต้นทุนของธุรกิจที่กล่าวมาในข้อ 8
ที่กล่าวมาทั้งหมดนี้เป็นตัวอย่างหนึ่งของ Business Model Canvas ที่ Alex ได้มาถ่ายทอดในงาน และเป็นแรงบันดาลใจให้ลงทุนแมนนำความรู้นี้มาถ่ายทอดต่อ
สิ่งสำคัญอย่างหนึ่งที่ Alex ย้ำเสมอคือ อย่ากลัวที่จะผิดพลาด เพราะเมื่อเราเคยล้มเหลว ก็หมายความว่าเราจะไม่ผิดพลาดอีก และเราต้อง Test and Learn เพื่อพัฒนาอยู่เสมอ เพราะฉะนั้นความล้มเหลวถือเป็นส่วนหนึ่งของการเกิดนวัตกรรม และธุรกิจ
Business Model Canvas เป็นเครื่องมือสำคัญสำหรับคนที่ต้องการจะเริ่มสร้างธุรกิจที่นวัตกรรมใหม่ๆ
เมื่อเราได้เข้าใจส่วนประกอบที่สำคัญของธุรกิจทั้งหมด ก็จะทำให้เรามั่นใจในธุรกิจของเรามากขึ้น
ซึ่งแนวคิด Business Model Canvas เป็นเครื่องมือที่หลายองค์กรชั้นนำระดับโลกรวมถึง SCG นำไปประยุกต์ใช้ เพื่อช่วยสร้างให้เกิดนวัตกรรมในองค์กร
และถ้าเราสามารถนำโมเดล Canvas มาประยุกต์ใช้กับธุรกิจของเราได้ ก็น่าจะทำให้ธุรกิจของเราสำเร็จในอนาคตได้เช่นกัน..
ชมภาพบรรยากาศในงานได้ที่นี่